b'\n_START_ARTICLE_\nAssociaci\xc3\xb3 de Periodistes Parlamentaris\n_START_SECTION_\nHist\xc3\xb2ria\n_START_PARAGRAPH_\nLa comissi\xc3\xb3 promotora que va redactar els estatuts de l\'entitat es va constituir el 19 de maig del 1978 i estava formada per Cristino \xc3\x81lvarez (EFE), Graciano Palomo (Europa Press), Bonifacio de la Cuadra (El Pa\xc3\xads), Josep Maria Sanmart\xc3\xad (Avui), Manuel Soriano (Diario16), Juan Ramon de la Cuadra (RNE), Alberto Delgado (RVE), Juli\xc3\xa1n Lago (Interviu), Joaqu\xc3\xadn Garcia Taboada (El Socialista). Segons Josep Maria Sanmart\xc3\xad, el fi primordial de l\'entitat havia de ser "la defensa dels interessos dels periodistes que habitualment fan aquesta informaci\xc3\xb3"._NEWLINE_Aquests guardons es van comen\xc3\xa7ar a lliurar l\'any 1994. El primer any el diputat Josep L\xc3\xb3pez de Lerma va rebre el premi C\xc3\xa1novas a pol\xc3\xadtic m\xc3\xa9s treballador i Miquel Roca el m\xc3\xa9s bon orador, quan l\'acte es va celebrar a l\'Hotel Villareal de Madrid. Un any despr\xc3\xa9s, el 1995, Felipe Gonz\xc3\xa1lez va rebre el de millor orador, i les cr\xc3\xb2niques period\xc3\xadstiques indicaven que havia fet "gala d\'un humor excel\xc2\xb7lent" en recollir el guard\xc3\xb3. Es va lamentar del seu "deje" andal\xc3\xbas i va afirmar que era un mal comunicador que no entenia per qu\xc3\xa8 rebia premis com aquell._NEWLINE_L\'entitat va n\xc3\xa9ixer amb molta for\xc3\xa7a, per exemple organitzant els esmorzars informatius i jugava un paper destacat al Congr\xc3\xa9s. El 1996 va enviar una carta als coordinadors de campanya de PSOE i PP per tal d\'intentar for\xc3\xa7ar un debat entre els dos principals candidats a les eleccions, Aznar i Gonz\xc3\xa1lez. No ho va aconseguir per la negativa d\'Aznar, que va demanar que en tot cas tamb\xc3\xa9 hi particip\xc3\xa9s Julio Anguita d\'IU. Finalment el cara a cara es va anul\xc2\xb7lar i la junta directiva de l\'entitat va dimitir despr\xc3\xa9s de constatar el desacord. El mateix any 1996, a l\'entrega de guardons, que tradicionalment es fa per Nadal, Vidal-Quadras va rebre la distinci\xc3\xb3 a pol\xc3\xadtic m\xc3\xa9s bataller. En aquesta ocasi\xc3\xb3, el premi pel diputat mut va ser per Alfonso Guerra, vicesecretari general del PSOE. _NEWLINE_El 1997 Rodrigo Rato va rebre el premi a l\'Assot de l\'oposici\xc3\xb3, Almunia l\'Assot del govern, \xc3\x81lvarez Cascos Diputat m\xc3\xa9s agre, Narc\xc3\xads Serra Diputat mut, Joan Rigol Defensor de les autonomies i Alfredo P\xc3\xa9rez Rubalcaba millor orador. El 1998 Vidal-Quadras va ser elegit Millor europarlamentari. El 1998 Josep Borrell va ser el Parlamentari m\xc3\xa9s agre i Felipe Gonz\xc3\xa1lez el diputat mut. El 1999 Miquel Iceta va ser el Millor diputat revelaci\xc3\xb3, I\xc3\xb1aki Anasagasti l\'Assot del Govern, Rafael Hernando Assot de l\'oposici\xc3\xb3, Jos\xc3\xa9 Carlos Mauricio Millor orador i Mariano Santiso el m\xc3\xa9s treballador._NEWLINE_El 2001 Josep Puigcerc\xc3\xb3s va ser elegit diputat revelaci\xc3\xb3. El 2004 Jordi Ramon va rebre el premi a la pregunta del mili\xc3\xb3 i Eduardo Zaplana fou premiat per ser l\'assot del govern i c\xc3\xa0stig per la premsa. El 2004 Jordi Jan\xc3\xa9 fou elegit Parlamentari m\xc3\xa9s actiu. El 2005 Carme Chac\xc3\xb3n va rebre el guard\xc3\xb3 al Parlamentari m\xc3\xa9s actiu i Mariano Rajoy el millor orador. El 2006 el Millor orador va ser Alfredo P\xc3\xa9rez Rubalcaba, la Millor relaci\xc3\xb3 amb la premsa va ser per Alfonso Perales, l\'Eurodiputat de l\'any va ser Ignasi Guardans i la Pregunta del mili\xc3\xb3 va ser per Joan Tard\xc3\xa0._NEWLINE_El 2007 a l\'Hotel Palace de Madrid Jos\xc3\xa9 Antonio Labordeta va ser reconegut per la Millor relaci\xc3\xb3 amb la premsa, juntament amb Agust\xc3\xad Cerd\xc3\xa0 i Diego L\xc3\xb3pez Garrido va rebre el de C\xc3\xa0stig a la premsa. Magdalena \xc3\x81lvarez va ser el Flagell de l\'oposici\xc3\xb3, Josep Antoni Duran i Lleida el Millor orador i Carles Campuzano el M\xc3\xa9s actiu. El 2008 dels dotze guardons cinc van ser per pol\xc3\xadtics catalans: Jordi Vilajoana va ser el Senador de l\'any, Ignasi Guardans l\'Eurodiputat de l\'any, Concepci\xc3\xb3 Tarroella la Millor pregunta, Joan Ridao Diputat revelaci\xc3\xb3 i Jos\xc3\xa9 Luis Ayll\xc3\xb3n Millor relaci\xc3\xb3 amb la premsa._NEWLINE_El 2010 el president del Congr\xc3\xa9s, Jos\xc3\xa9 Bono, va fer broma amb el "Mori el borb\xc3\xb3" de Joan Tard\xc3\xa0, que va ser premiat per la pregunta m\xc3\xa9s divertida i per ser assot de l\'oposici\xc3\xb3. Josep S\xc3\xa1nchez Llibre va rebre el premi com el m\xc3\xa9s actiu, Carles Bonet el Senador de l\'any i Ra\xc3\xbcl Romeva eurodiputat de l\xe2\x80\x99any. El 2011 Josep Antoni Duran i Lleida va rebre el premi d\'Assot a la premsa, Teresa Cunillera millor relaci\xc3\xb3 amb els mitjans, Jordi Jan\xc3\xa9 per la millor pregunta i Joan Ridao per assot al govern espanyol.'